相和歌辭 白頭吟二首 一
作者：李白
朝代：唐

paragraphs: 錦水東北流，波蕩雙鴛鴦。
雄巢漢宮樹，雌弄秦草芳。
寧同萬死碎綺翼，不忍雲間兩分張。
此時阿嬌正嬌妬，獨坐長門愁日暮。
但願君恩顧妾深，豈惜黃金將買賦。
相如作賦得黃金，丈夫好新多異心。
一朝將聘茂陵女，文君因贈白頭吟。
東流不作西歸水，落花辭條歸故林。
兔絲固無情，隨風任顛倒。
誰使女蘿枝，而來彊縈抱。
兩草猶一心，人心不如草。
莫卷龍須席，從他生網絲。
且留琥珀枕，或有夢來時。
覆水再收豈滿杯，棄妾已去難重回。
古時得意不相負，祗今惟見青陵臺。